જંબુદ્વિપના ભરતક્ષેત્રમાં અચળપુર નગરમાં વિક્રમધન રાજા રાજ્ય કરતા હતા. નિર્મળજાતિવાળી ધારિણી રાણી હતી. એણે એકવાર મધ્યરાત્રિએ એક વિલક્ષણ અને દિવ્ય સ્વપ્ન જોયું. જેમાં ભ્રમર અને કોયલથી મત્ત એવી મંજરીઓથી લચી રહેલા આંબાના વૃક્ષને જોયું. આવા આંબાને હાથમાં ધારણ કરીને કોઈક રૂપવાન પુરુષ પધાર્યા અને એમણે રાણી ધારિણીને સ્વપ્નમાં કહ્યું કે, “આ આમ્રવૃક્ષ આજે તારા આંગણામાં રોપાય છે, તે જેમ જેમ કાળ વ્યતીત થશે તેમ તેમ ઉત્કૃષ્ટફળવાળું થઈને જુદે જુદે સ્થાનકે નવ વખત રોપાશે.” આટલું કહીને એ રૂપવાન પુરુષ અદ્રશ્ય થઇ ગયા. રાણીએ શેષરાત્રી ધર્મમય વિતાવી. પ્રભાત થતાં જ રાણીએ ગતરાત્રીમાં નિરખેલા વિશિષ્ટ સ્વપ્નની વાત રાજા વિક્રમધનને જણાવી. હર્ષોલ્લાસને પામેલા રાજાએ ત્વરિત સ્વપ્નપાઠકોને સ્વપ્નનો ફલાદેશ જાણવા માટે બોલાવ્યા. તેઓએ કહ્યું કે, “ હે રાજન! તમારે એક ઉત્કૃષ્ટ ભાગ્યવાન પુત્ર થશે અને સ્વપ્નગત આમ્રવૃક્ષ જે જુદે જુદે સ્થાનકે નવવાર રોપાશે એમ કહ્યું તેનું રહસ્ય તો માત્ર કેવળીભગવંત જ જાણી શકે,” અમારા જાણવામાં આવતું નથી. સ્વપ્નનો ફલાદેશ સાંભળીને ઉત્કૃષ્ટ આનંદને પામેલા રાજા – રાણી અત્યંત કાળજીપૂર્વક ગર્ભસ્થ શિશુનું જતન કરવા લાગ્યા. યોગ્ય સમય વ્યતીત થયે છતે શુભદિને શ્રેષ્ટગ્રહોનો યોગ હોતે છતે મહારાણી ધારિણીએ સુખપૂર્વક એક ઉત્તમ તથા તેજસ્વી એવા પુત્રરત્નને જન્મ આપ્યો. સમગ્ર નગરમાં આનંદની લહેર વ્યાપી ગઈ અને હર્ષઘેલા થયેલા રાજાએ પુત્રરત્નના વધામણાંરૂપ મહોત્સવની ઉજવણી કરી. ઉત્તમદિને એ તેજસ્વી પુત્રરત્નનું નામ ધનકુમાર રાખ્યું. બાલ્યકાળ પસાર કરતા ધનકુમાર અનુક્રમે યૌવનકાળને પામ્યા.